ANEXĂ

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„LIQUIRIZIA DI CALABRIA”

Nr. UE: PDO-IT-00644-AM02 – 10.5.2018

DOP ( X ) IGP ( )

1. Grupul solicitant și interesul legitim

Consorzio di tutela della Liquirizia di Calabria DOP Corso Luigi Fera, 79 87100 Cosenza ITALIA liquiriziadicalabria.dop@pecimpresa.it

Consorzio di tutela della Liquirizia di Calabria DOP este abilitat să depună o cerere de modificare în temeiul articolului 13 alineatul (1) din Decretul Ministerului Politicilor Agricole, Alimentare și Forestiere nr. 12511 din 14 octombrie 2013.

2. Statul membru sau țara terță

Italia

3. Rubrica din caietul de sarcini care face obiectul modificării (modificărilor)

— ☐ Denumirea produsului — ☒ Descrierea produsului — ☐ Aria geografică — ☐ Dovada originii — ☒ Metoda de producție — ☐ Legătura — ☐ Etichetarea — ☒ Altele: [Organismul de control; actualizări normative]

4. Tipul modificării (modificărilor)

— ☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 — ☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

5. Modificare (modificări)

Descrierea produsului

Articolul 2 din caietul de sarcini – punctul 3.2 din documentul unic

— Pentru tipul „rădăcină proaspătă”, următoarele valori: „— umiditate între 48 % și 52 %; — conținutul de glicirizină cuprins între 0,60 % și 1,40 %,” se modifică după cum urmează: „— umiditate ≤ 52 %; — conținutul de glicirizină ≤ 1,40 %”.

Modificarea vizează includerea în circuitul „Liquirizia di Calabria” DOP a tipului „rădăcină proaspătă”, al cărui conținut de umiditate și de glicirizină se situează sub limita minimă prevăzută anterior.

Modificarea valorilor de umiditate pentru tipul „rădăcină proaspătă” este legată de variabilitatea extremă a condițiilor climaticei care, în consecință, au, de asemenea, un efect asupra umidității rădăcinii de lemn-dulce în momentul recoltării; prin urmare, s-a considerat adecvat să se elimine conținutul minim de umiditate, menținând conținutul maxim de umiditate admis.

Prin modificarea conținutului de glicirizină se urmărește includerea în circuitul „Liquirizia di Calabria” DOP a rădăcinilor proaspete cu un conținut de glicirizină mai mic de 0,60 %. Această modificare este în concordanță cu specificitatea produsului, care se distinge pe piață prin valori mai scăzute decât cele ale rădăcinilor cultivate în alte regiuni.

— Pentru tipul „rădăcină uscată”, următoarele valori: „— umiditate între 6 % și 12 % — conținutul de glicirizină cuprins între 1,2 % și 2,4 %.”, se modifică după cum urmează: „— umiditate: ≤ 12 %; — conținutul de glicirizină: ≤ 5 % din substanța uscată”

Modificarea urmărește să includă în circuitul „Liquirizia di Calabria” DOP tipul „rădăcină uscată”, cu un nivel de umiditate mai scăzut decât limita minimă prevăzută anterior și să redefinească conținutul de glicirizină prin suprimarea unui interval de valori și introducerea unei singure valori maxime admise, calculată ca procent din substanța uscată.

Cererea de modificare a parametrului privind umiditatea se justifică prin faptul că nivelurile valorilor pentru rădăcina uscată de lemn-dulce sunt strâns legate de condițiile de mediu, de proces și de metodele de ambalare și de depozitare. Prin urmare, existența unei constrângeri privind conținutul minim de umiditate limitează în mod nejustificat sistemul de producție a „Liquirizia di Calabria”.

Cererea de modificare a parametrului referitor la glicirizină este necesară pentru a se asigura coerența cu datele indicate pentru „rădăcina proaspătă”. Cercetările au arătat că valoarea glicirizinei indicată în caietul de sarcini în vigoare pentru rădăcina uscată nu este conformă cu valorile stabilite pentru rădăcina proaspătă. Această eroare trebuie remediată pentru ca informațiile furnizate în caietul de sarcini să fie corecte.

Introducerea unei singure valori maxime admise pentru glicirizină și creșterea acestei valori nu afectează informațiile din documentul unic privind specificitatea produsului, care au permis înregistrarea denumirii „Liquirizia di Calabria”. În orice caz, conținutul maxim de glicirizină din rădăcina ca atare - din care se obține ulterior rădăcina uscată - continuă să respecte valoarea curentă de 1,40 %, care rămâne neschimbată.

— Pentru tipul „extract de rădăcină”, următoarea valoare: „— conținutul de glicirizină cuprins între 3 % și 6 %”, se modifică după cum urmează: „— conținutul de glicirizină: ≤ 6 % din substanța uscată”.

Modificarea, pe lângă clarificarea faptului că valoarea parametrului se raportează la substanță uscată, ia în considerare rezultatele unui studiu recent realizat ca parte a unui proiect finanțat de Ministerul Cercetării și Învățământului Superior prin PON R&C 2007-2013, care a luat în considerare datele din ultimii 17 ani. Studiul a arătat că, în ultimii 17 ani, concentrația (în procentaj) de glicirizină din extractul rădăcină de lemn-dulce produs în Calabria a scăzut progresiv.

Prin urmare, s-a considerat adecvat să se elimine valoarea minimă a glicirizinei stabilită în caietul de sarcini al produsului. Modificarea confirmă, de asemenea, specificitatea ariei geografice de cultivare, datorită căreia „Liquirizia di Calabria” DOP se deosebește de rădăcinile cultivate în alte zone prin conținutul său de glicirizină în mod clar inferior.

Metoda de producție

Articolul 5 din caietul de sarcini al produsului

Teza următoare:

„Această operațiune se desfășoară în spații deschise, aerisite și însorite sau în spații închise, dar bine aerisite sau în cuptoare cu ventilație, evitând expunerea produsului la temperaturi mai mari de 50 °C, care i-ar altera caracteristicile.”,

se modifică după cum urmează:

„Această operațiune se poate desfășura în spații deschise, aerisite și însorite, în spații închise, dar bine aerisite, în cuptoare cu ventilație și în desicatoare speciale, evitând expunerea produsului la temperaturi mai mari de 60 °C, care i-ar altera caracteristicile.”

De asemenea, s-a adăugat posibilitatea de a utiliza pentru procesul de uscare desicatoare de nouă generație (solare), în scopul adaptării caietului de sarcini al produsului la noile tehnologii din sectorul alimentar.

Modificările aduse acestui articol precizează, de asemenea, limita de temperatură pentru uscarea rădăcinilor de lemn-dulce înainte de introducerea lor pe piață, pentru a garanta calitatea și sănătatea produselor.

În ceea ce privește ultimul punct, ar trebui remarcat faptul că rădăcinile de lemn-dulce uscate și stocate în depozite și uneori pe standurile de vânzare pot fi atacate de coleopterul Anobium punctatum, cunoscut și sub denumirea de „cariu de lemn”.

Au fost realizate studii specifice privind „Liquirizia di Calabria” cu dublul scop de a controla evoluția substanțelor active la 30 °C, 40 °C, 50 °C și la 60 °C, pentru a garanta calitatea produsului, și de a identifica limita de temperatură și timpul maxim de expunere necesare inactivarea parazitului menționat mai sus.

Rezultatele cercetărilor au arătat că uscarea rădăcinilor de lemn-dulce la temperaturi de până la 60 °C nu determină schimbări specifice în compoziția lor, care ar putea afecta calitatea produsului. Studiile au demonstrat că paraziții au cea mai mare toleranță la căldură în faza larvară, dar că expunerea chiar foarte scurtă (de 5 minute) la temperaturi de peste 52 °C provoacă moartea larvelor în procent de 100 %, ceea ce împiedică dezvoltarea din larve a coleopterului în loturile introduse pe piață.

Altele

Organismul de control

Denumirea, adresa și datele de contact ale organismului de control responsabil cu verificarea caietului de sarcini au fost incluse la articolul 7 din caietul de sarcini al produsului.

Actualizări legislative

Trimiterile la Regulamentul (CE) nr. 510/2006 au fost înlocuite cu trimiteri la Regulamentul (UE) nr. 1151/2012.

DOCUMENT UNIC

„LIQUIRIZIA DI CALABRIA”

Nr. UE: PDO-IT-00644-AM02 – 10.5.2018

DOP ( X ) IGP ( )

1. Denumirea

„Liquirizia di Calabria”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs

Clasa 1.8. Alte produse din anexa I la tratat (condimente etc.)

Clasa 2.3. Produse de panificație, produse de patiserie, produse de cofetărie, biscuiți

3.2. Descrierea produsului căruia i se aplică denumirea de la punctul 1

Denumirea de origine protejată „Liquirizia di Calabria” este rezervată exclusiv lemnului-dulce proaspăt sau uscat și extrasului de lemn-dulce. Acest lemn-dulce trebuie să provină din culturi și plante spontane de Glycyrrhiza glabra (fam. leguminoase), mai exact din „varietatea tipică” denumită „Cordara” în Calabria.

La momentul punerii în vânzare, „Liquirizia di Calabria” DOP prezintă următoarele caracteristici:

rădăcină proaspătă:

— culoare galben-pai;

— gust dulce, aromat, intens și persistent;

— umiditate ≤ 52 %;

— conținut de glicirizină ≤ 1,40 %;

rădăcină uscată:

— culoare de la galben-pai la galben-ocru;

— gust dulce, de fructe și ușor astringent;

— umiditate: ≤ 12 %;

— conținut de glicirizină: ≤ 5 % din substanța uscată;

extract de rădăcină:

— culoare de la nuanța maro a lutului ars și până la negru;

— gust dulce-amar, aromat, intens și persistent;

— umiditate între 9 % și 15 %;

— conținut de glicirizină: ≤ 6 % din substanța uscată.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate etapele producției, de la cultivare la recoltare, inclusiv operațiunile de uscare și prelucrare, trebuie să se desfășoare în aria delimitată la punctul 4.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

„Liquirizia di Calabria” (DOP) se comercializează în ambalaje de carton, sticlă, metal, ceramică, polipropilenă, PEHD sau orice alt material acceptat de legislația în vigoare în domeniul ambalării produselor alimentare. Greutatea ambalajelor poate varia între 5g și 25 kg Însă fiecare ambalaj trebuie sigilat în așa fel încât, atunci când este deschis, să se rupă sigiliul.

3.6. Norme specifice privind etichetarea produsului la care se referă denumirea înregistrată

Pe etichetă trebuie să figureze logoul denumirii, numărul de ordine atribuit de autoritatea de control, precum și data la care a fost ambalat produsul conținut în fiecare ambalaj individual. Logoul denumirii de origine protejată „Liquirizia di Calabria” reprezintă, stilizat, un romb cu laturile egale și unghiuri de 90°. Întregul logo imprimat trebuie să aibă înălțimea și lățimea de cel puțin 0,5 cm. Logoul denumirii poate fi imprimat în toate culorile.

4. Delimitarea concisă a ariei geografice

Aria de producție a „Liquirizia di Calabria” cuprinde toate teritoriile comunelor menționate în detaliu în caietul de sarcini, în care se înregistrează prezența spontană sau cultivată a plantei Glycyrrhiza glabra, mai exact a varietății tipice denumite „Cordara” în Calabria, până la o altitudine de 650 m deasupra nivelului mării. Această zonă este delimitată la nord de masivul Pollino, care coboară lin înspre nord-est până la teritoriul Rocca Imperiale, care marchează granița cu regiunea Basilicata. Zona cuprinde teritoriile văii Crati, care se întind pe cele două maluri ale fluviului, care curge de la sud la nord, traversează câmpia Sibari și se varsă în partea de nord-est în Marea Ionică. Pe versantul tirenian, zonele în cauză sunt cele cuprinse, de la nord la sud, între teritoriul comunal Falconara Albanese și Nicotera. Pe versantul ionic, sunt incluse, pornind din nord, zonele din câmpia Sibari și din câmpia întinsă din regiunea Crotone, până la extremitatea cea mai îndepărtată a Calabriei.

5. Legătura cu aria geografică

Aria istorică de producție a lemnului-dulce era zona de coastă a Calabriei, în special zona principală care cuprinde comunele Villapiana, Cerchiara di Calabria, Cassano Ionio-Sibari, Corigliano Calabro și Rossano, situate în câmpia Sibari, datorită predispoziției naturale a solurilor silicioase din câmpie, bogate în schelet și cu un factor pH neutru. Și din punct de vedere climatic, câmpia Sibari, unde și astăzi se concentrează cea mai mare parte a producției de lemn-dulce, prezintă condiții favorabile răspândirii acestei plante, dat fiind faptul că munții se află aproape și nu bate vântul, iar Pollino și Sila formează o barieră naturală. Plantele de lemn-dulce cresc spontan sau sunt cultivate de-a lungul litoralului și se răspândesc din câmpiile de pe coasta tireniană (Lamezia, Terme, Falerna, Nocera Tirenese…) și de pe cea ionică (Crotone, Isola Capo Rizzuto, Chiaravalle, Badolato, Roccella Ionica…) în zonele colinare din interior, făcându-și loc prin văile principalelor râuri calabreze până la formele de relief din interior care, datorită conformației lor speciale, beneficiază de efectele benefice ale mării, motiv pentru care lemnul-dulce se găsește, cu aceleași caracteristici, chiar și la mai mulți kilometri de coastă.

Clima, mediteraneană prin excelență, cu veri lungi, calde și uscate și ierni blânde, favorizează răspândirea omogenă a variantei tipice (denumită Cordara) a plantei Glycyrrhiza glabra în toată zona respectivă.

Denumirea de origine protejată „Liquirizia di Calabria” se deosebește în mod clar de alte varietăți asemănătoare din punct de vedere chimico-fizic, datorită prezenței unor metaboliți secundari, printre care se numără substanța activă care definește caracteristicile comerciale și farmaceutice ale produsului: glicirizina. Este vorba de o saponină prezentă în lemnul-dulce din Calabria în procentaj mediu mai mic decât în cazul altor specii și varietăți, acesta fiind însuși motivul pentru care este căutat pe piață. Rezultatele unor studii recente au scos și mai mult în evidență faptul că lemnul-dulce de Calabria este diferit de cel provenit din alte regiuni limitrofe, întrucât conținutul de acid glicirizic este net inferior celui din rădăcinile care provin din alte regiuni, iar conținutul de zaharuri este mai mic. Un alt studiu referitor la fracțiunea volatilă a scos în evidență faptul că există o diferență netă între compoziția lemnului-dulce de Calabria și cea a altor varietăți italiene sau străine. În final, în urma unei comparații cu extracte de lemn-dulce din alte țări, s-a observat că lemnul-dulce de Calabria are o compoziție diferită în ceea ce privește compușii fenolici, atât din punct de vedere calitativ, cât și cantitativ.

Se observă, în special, o cantitate minimă de liquiritigenin și isoliquiritigenin, în timp ce licochalcone A se înregistrează în cantități mai mari, iar în alte eșantioane este fie absent, fie prezent împreună cu licochalcone B.

Calabria este o regiune care, datorită configurației sale geografice și orografice, prezintă caracteristici absolut unice față de toate celelalte regiuni italiene. Situată la extremitatea peninsulei italiene, Calabria este considerată o peninsulă lungă și îngustă, înconjurată de mare pe o lungime de aproximativ 800 km. Calabria este comparabilă cu regiunea Puglia în ceea ce privește anumite aspecte, însă există și elemente care indică faptul că aceste două regiuni sunt total diferite.

De fapt, Calabria este împărțită longitudinal în două părți de lanțurile muntoase înalte ale Apeninilor, element absolut unic în panorama regiunilor italiene. Configurația geografică și orografică a Calabriei creează condiții biologice, pedologice și climatice absolut unice, foarte diferite de restul peninsulei în ceea ce privește temperaturile medii, amplitudinea termică, umiditatea, precipitațiile, vântul, prezența soarelui și radiațiile solare, precum și temperatura solului, elemente amplu prezentate de numeroase studii științifice.

De-a lungul secolelor, acest mediu special a exercitat asupra acestei specii o mare presiune de adaptare, deci selectivă, condiționând performanțele acesteia în ceea ce privește compoziția, nutriția și aromele aflate la originea definirii unui chemotip specific: „Liquirizia di Calabria”.

Acest tip special de lemn-dulce este un semn distinctiv al regiunii Calabria, fapt binecunoscut încă din secolul al XVII-lea, așa cum rezultă din numeroase documente, printre se numără faimosul „Tratat de terapeutică și farmacologie” vol. I (1903), în care se arată că: „Specia din care provine este Glycyrrhiza glabra (Leguminosae, Papillonaceae), din sud-vestul Europei… În unele cazuri, rădăcina este cunoscută sub numele de Liquirizia di Calabria, pentru a marca diferența față de lemnul-dulce din Rusia, mai deschis la culoare, care se obține din Glycyrrhiza Glandulifera sau Echinata, care crește în sud-estul Europei.” În plus, în cea de a paisprezecea ediție (1928) a celebrei Encyclopaedia Britannica, se menționează că „… The preparation of the juice is a widely extended industry along the Mediterranean coast: but the quality best appreciated in Great Britain is Made in Calabria …”. Opinia exprimată în Encyclopaedia Britannica este confirmată de un raport al Departamentului de Stat al Statelor Unite ale Americii intitulat „The licorice plant” (1985).

Denumirea „Liquirizia di Calabria” desemnează un „produs” complex, născut din interacțiunea naturii cu priceperea omului, care s-a transmis de-a lungul secolelor și care s-a ridicat la rang de tradiție a regiunii Calabria, așa cum reiese din „Dipinto di Saint-Non”, care datează de la sfârșitul secolului al XVIII-lea, din „Stato delle persone in Calabria. I concari”, de Vincenzo Padula (1864), din documentul SVIMEZ „Piante officinali in Calabria: presupposti e prospettive” (1951), din „Pece e liquirizia nei casali cosentini del Settecento: forma d’industrie e forze di lavoro”, de Augusto Placanica (1980), din „I «Conci» e la produzione del succo di liquerizia in Calabria”, de Gennaro Matacena (1986), din „La dolce industria. Conci e liquirizia in provincia di Cosenza dal XVIII al XX secolo”, de Vittorio Marzi și alții (1991) și din multe alte texte publicate în perioada 1700-2000. În cea de a doua jumătate a secolului al XVIII-lea, în Calabria, culturile de lemn-dulce se întindeau de-a lungul întregului litoral al Mării Ionice, în special la frontierele nordice cu Lucania și în vasta câmpie Sibari, unde erau larg răspândite, până la Crotone și Reggio Calabria. Cu toate acestea, se găseau din abundență și în valea Crati, care se deschide de la Cosenza către câmpia Sibari, precum și pe porțiuni întinse din zona de coastă tireniană.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul consolidat al caietului de sarcini este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it), făcând clic pe „Qualità” (în partea superioară dreaptă a ecranului), apoi pe „Prodotti DOP, IGP e STG” (pe partea stângă a ecranului) și apoi pe „Disciplinari di produzione all’esame dell’UE”.